|  |
| --- |
| XC KAUSS 2017 |
| **LATVIJAS SACENSĪBU SERIĀLS MARŠRUTLIDOJUMOS AR PARAPLĀNU** |

**Apstiprinu.**

**Latvijas Paraplanierisma federācijas prezidents**

**Normunds Pakulis: ...............................................**

**SACENSĪBU NOLIKUMS**

1. **SACENSĪBU MĒRĶIS**
   1. Popularizēt maršrutlidošanu ar paraplānu, attīstīt pilotu prasmes.
   2. Noteikt valsts labākos pilotus šinī kategorijā.
2. **FORMĀTS**
   1. Sacensību formāts ir iespējami ātrāka lidošana noteiktos maršrutos starp *GPS* koordinātās dotiem punktiem (noteikta rādiusa gaisa cilindriem ap šiem punktiem).
   2. Maršrutu iespējamo kontrolpunktu, kā arī starta vietu koordinātes ir lejuplādējamas no sacensību oficiālās interneta vietnes [*https://sites.google.com/site/xckauss2013/*](https://sites.google.com/site/xckauss2013/)
   3. Vērtēšana notiek punktu izteiksmē pēc lidojumu *GPS* ierakstiem, izmantojot starptautisko *FAI* sacensību vērtēšanas sistēmu *FS software*. Sakara ar to, ka startus vinčošanās formātā nevar nodrošināt vienlaicīgi, tiek izslēgti vērtējuma kritēriji *lead points* un *arrival points.*
   4. Sacensības notiek kā ikgadējās maršrutu lidojumu sezonas (aprīlis – augusts) seriāls vairākos posmos, katrs posms – divas dienas. Katrā no sacensību dienām dalībniekiem tiek dots atšķirīgs lidojuma uzdevums (turpmāk – „*tāsks*”). Saskaņā ar iepriekš apstiprinātu seriāla kalendāru, posmiem ir rezervētas sešas nedēļu nogales. Ja noteiktajos datumos nav lidošanai piemēroti laika apstākļi, sacensību rīkotāji attiecīgo posmu savlaicīgi atceļ, vai arī posmā rīko tikai vienu *tāsku*.
   5. Sacensību seriāls tiek noslēgts, ja ir notikuši seši sacensību *tāski*.
   6. Ja sestais sacensību *tāsks* ir noticis pirmajā posma dienā (sestdienā), bet nākošajā dienā ir lidojumiem labvēlīgi apstākļi, tad kā pēdējais tiek rīkots septītais *tāsks*.
   7. Sacensības tiek uzskatītas par notikušām, ja sezonā ir noticis vismaz viena posma viens *tāsks*.
   8. Sacensību sezonas uzvarētāji tiek noteikti, summējot visos posmos iegūtos dalībnieku punktus.
3. **VIETA UN LAIKS**
   1. Sacensību areāls ir visa paraplānu lidojumiem atļautā Latvijas teritorija.
   2. Katrā no posmiem, ja iespējams, sacensības notiek atšķirīgā starta vietā. Ir noteiktas 11 iespējamās starta vietas, kuras organizatori izvēlas atkarībā no konkrētajā sacensību laikā piemērotākiem lidošanas apstākļiem.
   3. Informācija par katra sacensību posma norisi, kā arī par tā norises vietu tiek ne vēlāk kā divas dienas pirms plānotā posma izziņota atsevišķi caur sacensību oficiālo vietni [*https://sites.google.com/site/xckauss2013/*](https://sites.google.com/site/xckauss2013/) un saiti  [*www.paraglidingforum.lv*](http://www.paraglidingforum.lv/)*.*
   4. Par apmešanos un ēdināšanu sacensību vietās piloti rūpējas patstāvīgi. Izņēmuma gadījumos organizatori var apmaksāt telts vietu īri kempingos.
4. **SACENSĪBU KALENDĀRS**
   1. Pirmais posms – 2017. gada 29. un 30. aprīlis.
   2. Otrais posms – 2017. gada 27. un 28. maijs.
   3. Trešais posms – 2017. gada 10. un 11. jūnijs.
   4. Ceturtais (rezerves) posms – 2017. gada 01. un 02. jūlijs.
   5. Piektais (rezerves) posms – 2017. gada 15. un 16. jūlijs.
   6. Sestais (rezerves) posms – 2017. gada 19. un 20. augusts.
5. **ORGANIZATORI**
   1. Sacensības organizē Latvijas Paraplanierisma federācija (LPF) sadarbībā ar paraplanieristu klubiem „Spārni” „Adrenalīns” un “Ultra”
   2. Sacensību direktors – Ivars Šļivka, tālr. 29242950, e-pasts: [*ivars@isb.lv*](mailto:ivars@isb.lv)*.*
   3. Galvenais tiesnesis – Valdis Brokāns, tālr. 29563637, e-pasts: *kreksis@gmail.com.*
   4. Tiesnesis – Andrejs Puķītis, tālr. 29117663, e-pasts: *andrejs.pukitis@gmail.com.*
   5. Atbildīgais par startiem un pilotu atvešanu pēc veiktajiem maršrutiem uz starta vietu (turpmāk – „*retrīvs*”) – Mihails Vavilovs, tālr. 29119889, e-pasts: *mihails.vavilovs@gmail.com.*
   6. Sacensību sekretāri, starta tiesneši un transporta dispečeri pilotu atvešanai starta vietā tiek paziņoti atsevišķi, sākoties katram sacensību posmam.

**.............................................................................................................................................................................**

**SACENSĪBU NOTEIKUMI**

1. **DALĪBNIEKI**
   1. Sacensībās piedalās kvalificēti Latvijas un ārzemju piloti, uzrādot sacensību brīdī spēkā esošu paraplāna pilota licenci, kas atbilst starptautiskajai paraplanierisma pilotu kategorijai ParaPro 3 vai augstākai.
   2. Ārzemju pilotiem papildus licencei ir jāuzrāda arī starptautiskā IPPI karte.
   3. Sacensībās ir atļauts lidot tikai ar sertificētiem solo vai tandēma paraplāniem, kas atbilst EN sertifikācijas klasei A, B, C vai D.
   4. Pilotiem, kas sacensībās piedalās ar tandēma paraplāniem ir nepieciešama šai kategorijai atbilstoša un derīga pilota licence.
   5. Minimālais dalībnieku skaits katrā no posmiem – 10. Ja ir ieradies mazāks dalībnieku skaits, - posms tiek atcelts.
   6. Maksimālais dalībnieku skaits katrā no posmiem – 50. Ja ir pieteicies lielāks skaits, organizatoriem ir tiesības veikt dalībnieku atlasi. Ārzemju pilotiem, ja tādi ir ieradušies, posmā tiek garantētas 10 dalībnieku vietas. Pārējie atlases kritēriji ir augstāka pilota kvalifikācija un pieredze. Atlasi veic sacensību galvenais tiesnesis.
2. **VĒRTĒŠANAS KATEGORIJAS**
   1. Absolūtajā individuālajā vērtējumā “*Open”* iek vērtēti visu dalībnieku rezultāti neatkarīgi no paraplānu klases, pilotu pieredzes un dzimuma.
   2. Individuālajā vērtējumā “*Standard*” klasē tiek vērtēti to dalībnieku rezultāti, kas lidojuši ar *EN* A un *EN* B sertifikācijas klases paraplāniem.
   3. Jauno pilotu “*Rookie*” klasē tiek vērtēti rezultāti pilotiem, kuri nevienā no iepriekšējām sezonām maršrutu lidošanassacensībās, tai skaitā - Latvijas *Fun Cup,* kā arī ārzemju sacensības, nav piedalījušies.
   4. Vērtēti tiek gan katra atsevišķā posma rezultāti, gan sacensību kopvērtējums, summējot katra pilota iegūtos punktus visos lidojuma uzdevumos.
   5. Piloti ir tiesīgi atsevišķos lidojuma uzdevumos mainīt paraplānu. Ja pilots piedalās ar dažādu kategoriju paraplāniem, “*Standard*” klases ieskaitē tiek vērtēti tikai ar šīs klases paraplānu veiktie lidojumi.
   6. Tandēmu pilotu rezultāti tiek vērtēti kopējā kategorijā ar citiem attiecīgās paraplānu sertifikācijas klases pilotu rezultātiem.
3. **DALĪBNIEKIEM MINIMĀLI NEPIECIEŠAMAIS INVENTĀRS**
   1. Lidojumam derīgs paraplāns un uzkabe, rezerves izpletnis.
   2. Ķivere, vinčas atkabe.
   3. Rācija.
   4. Mobilais telefons.
   5. *GPS* navigators, kas formatizēts koordinātu nolasīšanas sistēmā *grādi–minūtes–minūšu tūkstošdaļas*, ar ielādētiem šo sacensību kontrolpunktiem.
   6. Variometrs vai cita veida altimetriskā ierīce ar nolasāmiem augstuma rādījumiem.
   7. Kabelis lidojumu maršrutu lejuplādēšanai no GPS (izņemot „Garmin” modeļiem).
4. **DALĪBAS MAKSA**
5. Dalības maksa ir EUR 10,00 par katru no posmiem, neatkarīgi no attiecīgajā posmā notikušajiem *tāskiem*. Jaunajiem pilotiem, kuriem konkrētais sacensību posms ir pirmās maršrutlidojumu sacensības (par tādām tiek uzskatītas arī sacensības Latvijas  FunCup), pirmajā sacensību posmā, kurā tie piedalās, tiek piemērota speciālā dalības maksa – EUR 5.
6. Dalības maksu, reģistrējoties sacensību posmam, pilots iemaksā LPF bankas kontā, maksājuma uzdevumā obligāti norādot arī sacensību posma numuru. Konta rekvizīti - Biedrība "Latvijas Paraplanierisma Federācija"; reģ. Nr.: 40008062282; A/S SWEDBANK; LV77HABA0551012413176. Nav vēlams, bet ir pieļaujams maksājumu veikt arī avansā - vairākiem posmiem.
7. Gadījumā, ja nelabvēlīgu laika apstākļu dēļ sacensību posms nenotiek, veiktā iemaksa pilotam netiek atmaksāta, bet saglabājas kā depozīts nākošo sacensību posmu dalības maksas segšanai.
8. Iekasētā dalības maksa tiek izlietota tikai sacensību rīkošanas tiešo izdevumu apmaksai un balvu fondam. Sacensību organizatori un tiesneši savus pienākumus veic kā brīvprātīgo darbu un atalgojumu nesaņem.
9. Sacensību vietā dalībniekiem tiek izsniegti sacensību numuri, nodrošinātas konkrētās sacensību vietas kartes ar kontrolpunktiem, kā arī iespēja šos kontrolpunktus lejuplādēt navigācijas ierīcēs.
10. Sacensībās tiek nodrošināta visu dalībnieku vinčošana, kā arī atvešana (*retrīvs*) no jebkuras nosēšanās vietas maršrutā līdz sacensību nometnei, vai līdz starta vietai. Par šiem pakalpojumiem dalībnieki norēķinās atsevišķi, saskaņā ar tarifu – 5,00 EUR par vinčošanās reizi un 0,25 EUR par retrīvam patērētā brauciena kilometru (rēķinot kopā uz visiem vienā braucienā atvestajiem pilotiem). Minētie norēķini dalībniekiem ir jāveic tieši ar klubiem, kuri konkrētajās sacensībās nodrošina šos pakalpojumus.
11. **DALĪBNIEKU REĢISTRĀCIJA**
    1. Pirms katra sacensību posma dalībnieki sacensībām piereģistrējas elektroniski, aizpildot pieteikuma veidlapu sacensību interneta vietnē [*https://sites.google.com/site/xckauss/*](https://sites.google.com/site/xckauss2013/)*.* Reģistrācija pilotiem ir jāveic ne vēlāk kā līdz plkst. 17.00 iepriekšējā dienā pirms sacensībām.
    2. Pilotiem, kas nav veikuši elektronisko reģistrāciju līdz noteiktajam laikam, izņēmuma kārtā to ir iespējams veikt arī sacensību dienā līdz plkst. 10.30 tieši sacensību vietā. Šinī gadījumā sacensību maksa par posmu ir EUR 15, 00.
    3. Ierodoties sacensību vietā, dalībnieki līdz plkst. 10.30 piesaka savu ierašanos sacensību sekretariātā un paraksta apliecinājumu par gatavību startam, iespējamo risku apzināšanos un uzņemšanos.
    4. Pēc minēto procedūru veikšanas sekretariāts veic dalībnieku kārtas numuru izlozi.
12. **LIDOJUMU MARŠRUTI**
    1. Pirms katra posma sacensību organizatori izvēlas no dalībnieku vidus *lidojumu komiteju* 4 pieredzējušu pilotu sastāvā.
    2. Lidojuma uzdevuma komiteja izvēlas lidojuma maršrutu uzdevumus, nosaka starta laiku, kontrolpunktu cilindru lielumu, u. c. lidojuma uzdevuma detaļas, ko paziņo brīfingā pirms sacensībām.
    3. Maršruti tiek noteikti pa sacensību oficiālajiem kontrolpunktiem, ko dalībnieki ir lejupielādējuši GPS ierīcēs pirms sacensībām no sacensību oficiālās interneta vietnes vai arī sacensību vietā, izmantojot sekretariāta pakalpojumus.
    4. Sacensību organizatoriem, vadoties no konkrētās sacensību dienas apstākļiem, ir tiesības noteikt arī papildus kontrolpunktus.
13. **STARTI**
    1. Starti – pilotu vinčošana posma pirmajā dienā notiek izlozēto pilotu numuru augošā secībā, sākot no pirmā. Otrajā dienā tiek saglabāta startu secība, bet kā pirmais startē saraksta vidū esošais pilots.
    2. Starta tiesnesis ir tiesīgs nepielaist pilotu pie starta, ja pilotam nav sacensību prasībām atbilstoša inventāra, vai arī pilots ir acīmredzami neatbilstošā fiziskajā vai psiholoģiskajā kondīcijā.
    3. Starta tiesnesis ir tiesīgs pilotu nepielaist pie atkārtota starta, ja tam ir pamatotas šaubas par pilota prasmēm startēšanai ar vinču.
    4. Starta tiesnesis ir tiesīgs pārcelt pilota startu uz rindas beigām, ja viņš nav laicīgi sagatavojies startam.
    5. Pilots ir tiesīgs uzkavēties startā, piemēram, gaidot labvēlīgākus apstākļus, tikai tad, ja tam piekrīt pārējie piloti, kas atrodas rindā aiz startējošā. Nesaņemot šādu atļauju, pilotam vai nu ir jāstartē, vai arī jāpārvietojas uz rindas beigām.
    6. Piloti, kas ierodas uz atkārtotiem startiem, startē rindas beigās ierašanās secībā.
    7. Sacensības tiek uzskatītas par notikušām, ja visiem dalībniekiem ir bijusi iespēja startēt.
14. **KOMUNIKĀCIJA**
    1. Sacensību radio frekvence, par pilotu atvešanu no maršruta atbildīgā sekretāra telefona numurs un citi svarīgie telefona numuri tiek paziņoti brīfingā pirms sacensībām.
    2. Sacensību laikā visiem dalībniekiem ir jābūt rācijās aktivizētai sacensību radio frekvencei.
    3. Uzreiz pēc nosēšanās, neatkarīgi no nosēšanās vietas, sacensību dalībnieki nosūta *retrīva* koordinatoram telefona *SMS* ziņojums, kurā ir norāda sekojošu informāciju:
    4. Ja pilotam nav nepieciešams *retrīvs* - pilota sacensību numurs un burtu salikums OK, piemēram - *23 OK;*
    5. Ja pilotam ir nepieciešams *retrīvs*, bet viņš neplāno veikt atkārtotu startu - pilota sacensību numurs un atrašanās vietas koordinātes, piemēram - *23 N56.12,715 E025.45,335;*
    6. Ja pilotam ir nepieciešams *retrīvs*, turklāt viņs plāno veikt atkārtotu startu - pilota sacensību numurs un atrašanās vietas koordinātes, kā arī burts R, piemēram – *23 N56.12,715 E025.45,335 R* .
15. **LIDOJUMU DROŠĪBA, LIDOJUMA UZDEVUMU ATCELŠANA**
    1. Pilots pats ir uzņēmies atbildību par sava lidojuma drošību un ar lidojumu saistītajiem riskiem. Tas tiek apstiprināts, pilotam pirms katra posma parakstot sagatavoto apliecinājumu.
    2. Sacensības notiek tikai lidojumiem piemērotos laika apstākļos, par ko ir atbildīgi sacensību organizatori un lidojumu komiteja. Iestājoties riskantai meteoroloģiskajai situācijai sacensību laikā, starti tiek uz laiku pārtraukti vai arī sacensības (konkrētais *tāsks*) tiek atceltas, par ko sacensību frekvencē paziņo sacensību galvenais tiesnesis vai jebkurš no pilotiem - lidojuma komitejas locekļiem. Pilotiem pēc paziņojuma saņemšanas par *tāska* atcelšanu lidojumi ir jāpārtrauc un droši jāveic nosēšanās.
    3. Sacensību dalībniekiem ir ļoti ieteicams iepriekš iegādāties veselības apdrošināšanas polisi ar atbilstošiem riskiem, bet tā netiek prasīta obligāti.
    4. Sacensību vietā tiek nodrošināta neatliekamā medicīniskā palīdzība.
16. **LIDOJUMU GPS IERAKSTU NODOŠANA**
    1. Sacensību lidojumu *GPS* ierakstus (“trekus”) dalībnieki augšuplādē interneta vietnē [*www.xcontest.org*](http://www.xcontest.org)
    2. Iespēju robežās, pēc sacensību pirmās dienas*, trekus* no dalībnieku GPS ierīcēm sacensību tiesneši var lejupielādēt sacensību vietā, nosakot arī attiecīgā *tāska* neoficiālos rezultātus.
    3. Lidojums netiek vērtēts, ja tā *treks* tiesnešiem nav pieejams līdz plkst. 23.59 nākamajā pirmdienā pēc sacensībām.
17. **VĒRTĒŠANA, PROTESTI**
    1. Rezultāti tiek vērtēti ar *FS Software – official CIVL XC competition scoring for Hang and Para gliding.*
    2. Ja pilots lidojuma uzdevumā ir veicis vairākus startus, vērtēts tiek labākais.
    3. Pilots var tikt sodīts ar 20–50 % iegūto punktu anulēšanu par pierādītiem lidojuma noteikumu pārkāpumiem, kas var apdraudēt pilota vai trešo personu drošību, vai arī par ielidošanu mākoņos.
    4. Par smagiem pilota pārkāpumiem – gaisa telpas lietošanas ierobežojumu neievērošanu vai bīstamu situāciju izraisīšanu –, attiecīgā *tāska* rezultāts tiek anulēts.
    5. Lēmumu par sodīšanu pieņem un soda apmēru nosaka sacensību galvenais tiesnesis.
    6. Rezultāts tiek ieskaitīts, ja lidojuma maršruta GPS trekā ir pārtraukumi, kuri nepārsniedz 10 minūtes.
    7. Protesti tiek pieņemti tikai rakstiskā veidā ne vēlāk kā vienu diennakti pēc *tāska* rezultātu publicēšanas, protesta iesniedzējam vienlaikus iemaksājot sacensību kasē EUR 15,00.
    8. Protestus izskata un lēmumu par tiem pieņem sacensību galvenais tiesnesis.
    9. Ja protests tiek apmierināts, iemaksātie EUR 15,00 protesta iesniedzējam tiek atmaksāti.
18. **REZULTĀTU PAZIŅOŠANA**
    1. Rezultāti tiek publicēti sacensību oficiālajā vietnē [*https://sites.google.com/site/xckauss2013/*](https://sites.google.com/site/xckauss2013/) un platformā [*www.paraglidingforum.lv*](http://www.paraglidingforum.lv/) ne vēlāk kā trīs dienu laikā pēc katra sacensību posma.
19. **APBALVOŠANA**
    1. Apbalvošana gan kopvērtējuma, gan atsevišķo posmu uzvarētājiem un laureātiem katrā no vērtēšanas kategorijām notiek nākamā gada sākumā, paraplanierisma sezonas noslēguma pasākumā Cēsu viesu namā „Laso”. Pasākuma laiks tiek izziņots stsevišķi.
    2. Atsevišķu posmu uzvarētāji un laureāti tiek apbalvoti ar diplomiem.
    3. Absolūtā vērtējuma kopvērtējuma uzvarētājs tiek apbalvots ar īpaši izgatavotu balvu - kausu, kas paliek tam mūžīgā glabāšanā. Visi godalgoto vietu ieguvēji – ar diplomiem un balvām.
    4. Standarta klases un jauno pilotu klases kopvērtējuma uzvarētāji un godalgoto vietu ieguvēji tiek apbalvoti ar diplomiem un balvām.
    5. Organizatori, vadoties pēc dalībnieku sastāva, sacensību gaitā var nodibināt un arī apbalvot jaunas vērtēšanas kategorijas.
    6. Visi sacensību dalībnieki, kuri ir piedalījušies vismaz 75% no sacensību *tāskiem* un, kuri ir klātienē ieradušies apbalvošanas pasākumā, piedalās sacensību vērtīgākās balvas izlozē. Izlozes uzvarētājam Latvijas paraplanierisma federācija apmaksā EUR 500, 00 vērtībā jebkuru paraplanierisma inventāra pirkumu pie jebkura inventāra ražotāja dīlera pēc izlozes uzvarētāja izvēles, vai arī par šo summu apmaksā paraplanierisma braucienu. Pirkumu uzvarētājs veic līdz kalendārā gada beigām.